ছোট্ট নিষাদ অষ্টমীতে ‘বাঙালি বাবু’, একরত্তিকে কোলে নিয়ে অষ্টমীর ছবি পোস্ট করলেন পরমব্রত

ওয়েব ডেস্ক: চতুর্থীর সকালেই ছেলে নিষাদের সঙ্গে সকলের পরিচয় করিয়েছিলেন পরম-পিয়া (Parambrata Chattopadhyay and Piya Chakraborty)। একরত্তির আকাশী গেঞ্জি, কপালে কাজলের টিকা আর ক্যামেরার দিকে জুলজুল করে তাকিয়ে পোজ দেওয়াতেই মন ভরেছিল তারকা থেকে অনুরাগীদের। এবার বাবা-মায়ের সঙ্গে প্রথম পুজো খুদের। সেইমতোই অষ্টমীর সকালে বাবা-মায়ের কোলে চেপে মা দুগ্গাকে চাক্ষুস করতে বেরিয়ে পড়েছিল ছোট্ট নিষাদ (Nishad)। ইনস্টাগ্রামের পাতায় স-পরিবারের পুষ্পাঞ্জলি দেওয়ার মুহূর্তের বেশকিছু ছবি পোস্ট করলেন অভিনেতা পরমব্রত চট্টোপাধ্যায়(Parambrata Chattopadhyay)।

ছোট্ট নিষাদের অষ্টমীর সাজ এক্কেবারে খাসা। হলুদ পাঞ্জাবি, সাদা ধুতিতে এক্কেবারে ‘বাঙালি বাবু’ লাগছিল খুদেকে। কপালে সেই ছোট্ট কাজলের টিকা। মায়ের কোলে চেপে মুখ বাড়িয়ে সেলফিতে পোজ দিয়েছে নিষাদ। বাঙালিয়ানা ভরপুর ছিল বাবা পরমব্রতর (Parambrata Astami Look) সাজেও। অভিনেতাকে দেখা গিয়েছে হলুদ পাঞ্জাবি আর তাঁর ঘরণী পিয়াকে দেখা গিয়েছে হলুদ-সাদা কুর্তিতে। বাবা-মা আর ছেলের অষ্টমীর ছিমছাম সাজ দেখে ভালোবাসায় ভরিয়েছেন পরম-পিয়ার অনুরাগীরা।

View this post on Instagram

A post shared by Parambrata Chattopadhyay (@parambratachattopadhyay)

আরও পড়ুন: ইউভানের সঙ্গে ঠাকুর দেখল ইয়ালিনি, উচ্ছ্বসিত শুভশ্রী

ক্যাপশনে পরমব্রত লিখেছেন, “আমাদের তিনজনের একসঙ্গে প্রথমবারের মহাষ্টমীর অঞ্জলি।
মামার বাড়ির পাড়ায় যেখানে বড় হয়েছি বালিগঞ্জ স্টেশন রোডে। পুজোর এই দিনে প্রতি বছর এখানেই ফিরে যাই। সহজ সাধারণ মিষ্টি পাড়ার পুজো। বাবার ছোটবেলার পাড়ায়, ছোটবেলার পুজোয় নডি বাবুর এই বার প্রথম আসা।” ক্যাপশন দেখেই বোঝা যাচ্ছে অষ্টমীর অঞ্জলির দিনটা ঠিক কতটা আবেগের পরমব্রতর কাছে। এ বছর আবার বাড়তি পাওনা তাঁর ছেলেবেলার পুজোয় নিজের ছোট্ট ছেলেকে কোলে করে পাড়ার পুজো দেখা।

দেখুন অন্য খবর